b'\n_START_ARTICLE_\nDelion (Paros)\n_START_SECTION_\nHistoria\n_START_PARAGRAPH_\nDelion oli omistettu Deloksen jumalille eli Deloksella syntyneille Apollonille ja Artemiille sek\xc3\xa4 saarella my\xc3\xb6s palvotuille Zeus Kynthiokselle ja Athene Kynthialle. Pyh\xc3\xa4kk\xc3\xb6\xc3\xb6n kuulunut temppeli oli rakennettu klassisella kaudella noin 400-luvun eaa. alkupuolella, mutta paikalla on ollut varhaisempi rakennus arkaaisella kaudella 600- tai 500-luvulta eaa. Pyh\xc3\xa4kk\xc3\xb6 on mahdollisesti perustettu jo geometrisella kaudella 800-luvulla eaa. Vanhimmat j\xc3\xa4\xc3\xa4nteet samalla paikalla ovat per\xc3\xa4isin kykladisen kauden hautausmaasta noin ajalta 3000 eaa.\n_START_SECTION_\nRakennus\n_START_PARAGRAPH_\nDelion sijaitsi antiikin Paroksen kaupungin pohjoispuolella Kynthoksen kukkulalla, joka nykyisin tunnetaan nimill\xc3\xa4 K\xc3\xa1stro ja V\xc3\xadgla. Kukkulan korkeus on noin 150 metri\xc3\xa4 merenpinnasta laskettuna. Paikka sijaitsi l\xc3\xa4hell\xc3\xa4 Paroksen saaren Deloksen puoleista rantaa, ja sielt\xc3\xa4 oli n\xc3\xa4k\xc3\xb6yhteys Delokselle, jossa sijaitsi tunnetumpi pyh\xc3\xa4kk\xc3\xb6alue._NEWLINE_Pyh\xc3\xa4kk\xc3\xb6\xc3\xa4 ymp\xc3\xa4r\xc3\xb6i noin 26 x 24 metrin kokoinen marmorista rakennettu peribolos-aitaus, jonka sis\xc3\xa4\xc3\xa4nk\xc3\xa4ynti oli etel\xc3\xa4st\xc3\xa4. Alueen luoteiskulmassa oli pieni doorilaista tyyli\xc3\xa4 edustanut temppeli. Se oli prostylos-temppeli, jonka julkisivussa oli kaksi pylv\xc3\xa4st\xc3\xa4 (distylos in antis). Temppelin perustusten koko oli noin 9,5 x 5,4 metri\xc3\xa4. Perustukset ovat s\xc3\xa4ilyneet. Temppelin harjakatto oli koristeltu akroterioneilla sek\xc3\xa4 leijonanp\xc3\xa4isill\xc3\xa4 gargoileilla._NEWLINE_Temppelin vierest\xc3\xa4 on l\xc3\xb6ydetty hestiatorioniksi eli pitosaleiksi oletettu rakennus, joka koostuu huoneista, joiden keskell\xc3\xa4 on ollut lattiamosaiikit ja ymp\xc3\xa4rill\xc3\xa4 leposohvat. Pyh\xc3\xa4kk\xc3\xb6kokonaisuuteen kuuluu my\xc3\xb6s alttari._NEWLINE_Pyh\xc3\xa4kk\xc3\xb6alueelta on l\xc3\xb6ydetty suuri m\xc3\xa4\xc3\xa4r\xc3\xa4 veistoksia, pienoispatsaita, keramiikkaa ja muita votiiviesineit\xc3\xa4. Merkitt\xc3\xa4vin on suurikokoisen, noin kolme metri\xc3\xa4 korkean Artemiin patsaan torso. L\xc3\xb6yt\xc3\xb6ihin kuuluu my\xc3\xb6s rakennusten koristeosia. Esinel\xc3\xb6yd\xc3\xb6t ovat nykyisin P\xc3\xa1roksen arkeologisessa museossa.'